होसूर में TVS का ये संयंत्र बिल्कुल तमिलनाडु और कर्नाटक की सीमा पर स्थित है। बेंगलुरु से होसूर की दूरी महज चालीस किमी है पर जब आपका सामना वहाँ के मंथर गति से चलते अतिव्यस्त ट्राफिक के साथ होगा तो ये दूरी सौ किमी से कम की नहीं लगेगी। सुबह सुबह हम इस ट्राफिक का शिकार हुए और नतीजन अपने गंतव्य तक पहुँचते पहुँचते हमें एक घंटे से भी ज्यादा की देरी हो गयी। इससे पहले भी मैंने इस तरह के आयोजनों में हिस्सा लिया है पर इस आयोजन की खास बात ये थी कि इसमें सिर्फ भारतीय भाषाओं के ब्लॉगरों को आमंत्रित किया गया था, यानि हिंदी के आलावा तमिल और कन्नड़ भाषी ब्लॉगर इस सफ़र में हमारे सहयात्री थे। ये इस बात का द्योतक है कि आज कंपनियाँ ये समझ रही हैं कि अपने ग्राहकों तक पहुँचने के लिए उनसे उनकी भाषा में बात करनी होगी।